TMI ออกหุ้นกู้อายุ 2 ปี ชูดบ. 6.75% ขายรายใหญ่-สถาบัน 11-15 มิ.ย.นี้
TMI ออกหุ้นกู้อายุ 2 ปี ชูดบ. 6.75% ชำระทุก 3 เดือน เปิดให้รายใหญ่-สถาบันจองซื้อ 11-15 มิ.ย.นี้
20 พ.ค. 2564

บริษัท ธีระมงคล อุตสาหกรรม จำกัด (มหาชน) หรือ TMI ยื่นแบบแสดงรายการข้อมูลต่อสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) เพื่อออกและเสนอขายหุ้นกู้มีประกันของบริษัท ครั้งที่ 1/2564 มูลค่าไม่เกิน 150 ล้านบาท อายุ 2 ปี ครบกำหนดไถ่ถอนปี 2566 มีอัตราดอกเบี้ยคงที่ 6.75% ต่อปี ชำระดอกเบี้ยทุกๆ 3 เดือน เสนอขายให้แก่ผู้ลงทุนสถาบัน และ/หรือผู้ลงทุนรายใหญ่ ระหว่างวันที่ 11 และ 14-15 มิ.ย.64 โดยมี บล.เคทีบีเอสที เป็นผู้จัดการการจัดจำหน่ายหุ้นกู้
โดยหุ้นกู้ดังกล่าวมีหลักทรัพย์ประกัน คือ 1.จำนำหุ้นสามัญของ บริษัท กรีนเอิร์ธ เอ็นเนอร์จี จำกัด (GEE) ซึ่งเป็นบริษัทย่อยที่ TMI ถือหุ้นโดยอ้อม มีมูลค่าประเมิน 157.94 ล้านบาท และ 2.จำนำหุ้นสามัญของ TMI มูลค่า 22.06 ล้านบาท โดยจำนำหุ้นสามัญรวมมูลค่าไม่ต่ำกว่า 1.2 เท่า ของมูลค่าหุ้นกู้ที่ออกและเสนอขายได้ ณ วันออกหุ้นกู้
อย่างไรก็ตาม บริษัทมีวัตถุประสงค์จะนำเงินที่ได้จากการเสนอขายหุ้นกู้ไปใช้ก่อสร้างโครงการโรงไฟฟ้าก๊าซชีวภาพที่อำเภอด่านช้าง จ.สุพรรณบุรี โดยคาดว่าจะใช้เงินภายในเดือน มิ.ย.64